遊靈壁蘭皋園
作者：賀鑄
朝代：宋

paragraphs: 集仙昔榮養，卜築循蘭陔。
深徑萬株合，清池百畝開。
飛梁蔭菡萏，攢棟跨崔嵬。
淮海劚紅藥，瀟湘移翠栽。
岱松珮蘿蔦，海石糊莓苔。
車馬遠驚聒，魚鳥忘嫌猜。
病客倦舟檝，尋春此裴徊。
閏年物候遲，前日已聞雷。
薄景未晞雪，東風新破梅。
主人京洛舊，杖屨容參陪。
指我艮隅地，方營秋月臺。
眼明壁間字，醉墨題東萊。
短句頗清絕，早推能賦才。
殷勤卷白苧，爲爾拂塵埃。
安得一携手，更傾林下盃。
酒闌話平昔，豈復顧形骸。
行役浸相遠，人生信悠哉。
薄暮重回首，長哦歸去來。